Rnu daɣen nessaweḍ mi i nga tasleḍt i wallus n tugniwin n uɣanib belli Zedek Mouloud, yesseqdac aṭas n tugniwin anda id-nessukkes aserwes, tumnayt, tayḍisemt. Yessmers-itent akken ad yebnu udem icebḥen i yiḍrisen-is, wa ad yernu lǧehd d unamek i yifyar. Maca mačči ala wagi i d iswi i yesɛa umedyaz-agi, imi deffir n ṭṭaqa n tugniwin-agi, ddeq-s n tektiwin d yiznan i yebɣa ad ten-yessɛeddi wa ad ten-yessiweḍ i yimsefliden. Ggten-t twuriwin niḍen, dɣa ma nudder-d tid yeṭṭuqten deg uḥric-agi, nufa-d tawuri tasenfalayt akked d twuri n uwekked d usfukel. S wakka ihi deg wayen akk id-nebder, ad nefhem belli yesseqdac allus-agi akken ad yili d allal ara as-yessishilen amek ara yejbed lwelha n yimeɣriyen d yinermasen, wa ad dyessiweḍ izen-ines akken iwata, acku yis-s i yezmer ad yeẓẓu wa ad ireṣṣi tikti-ines d tmuɣliines deg wallaɣ n yimsefliden.Yella-d am akken d timsirin i yettak i ugdud akken ad ten-yessaki ɣer wayen icudden ɣer tudert-nsen d tmetti-nsen s umata. Am akken daɣen nessaweḍ negza belli aferdis-agi n wallus irennu-d di ccbaḥa d tḥuski i usefru.